Blæst (band)

Blæst er en dansk popgruppe bestående af Fernanda Rosa (vokal), Lauge Kjærulf (trommer), Valentin Buchwald (bas og synthesizer) og Anders Bondo (guitar).

Bandet beskriver selv sin musik som "naiv hverdagspoesi", man kan danse til. Lyden er inspireret af Tom Misch og Snarky Puppy

Historie

2019 - 2021: Tidlige år og 'Vindstille' 
Lauge Kjærulf og Valentin Buchwald mødte hinanden på musikskolen i Næstved, da de var 8-9 år gamle. Inden Blæst spillede de begge i flere forskellige bands, både sammen og hver for sig. Kjærulf spillede blandt andet i et punk-rockband, og Buchwald producerede elektronisk musik. Ideen til Blæst opstod, fordi de begge følte, at de var kørt fast og gerne ville lave dansksproget popmusik. Kjærulf og Buchwald spillede deres første koncert som Blæst på Elværket i Holbæk den 8. februar 2019.

Sammen begyndte de at lede efter en forsanger, og de hørte første gang om Fernanda Rosa på SoundCloud. Rosa havde lagt sange op fra sit soloprojekt, der imponerede både Kjærulf og Buchwald. Kjærulf og Buchwald mødtes med Rosa på en cafe i København for at tilbyde hende at komme med i bandet. Rosa har fortalt, at hun først var skeptisk, men blev overbevist efter de havde spillet et par gange sammen. Anders Bondo blev også en del af bandet i den periode. Kjærulf kendte Bondo fra et jazz-fusionsband, de begge spillede i, og Buchwald havde gået i gymnasieklasse med Bondo.

Bandets første single "Du gør det bedre" udkom 11. oktober 2019, og den første EP Vindstille udkom 29. maj 2020 med fem sange, begge på pladeselskabet We are suburban.

Den næste single "Kig op fra gulvet" udkom næsten et år efter, 16. april 2021, og er bandets første udgivelse på pladeselskabet Universal Music. Sangen blev også sunget af Lorenzo og Charlo i det første liveshow af X Factor 2022.

2022 - nu: Gennembrud med "Juice" og første album Stiv kuling 

Blæst fik sit kommercielle gennembrud med singlen "Juice", der udkom 4. februar 2022. Sangen kom i fast rotation i radioen på både DR P3 og DR P4. "Juice" vandt P3 Lytterhittet til P3 Guld 2022 og blev den mest spillede sang på radiokanalen samme år.

Bandet spillede i 2022 til opvarmningsdagene på Roskilde Festival og slog publikumsrekorden, da op mod 20.000 gæster havde lyttet til koncerten.

Det første album, Stiv Kuling, blev udgivet 30. september 2022 med otte sange. Albummet udkom også på vinyl med sangen "Måske en dag", der ikke er på den digitale udgave. Albummet blev taget godt imod af anmelderne; Gaffa gav det fx fem ud af seks stjerner.

Den 24. februar 2022 annoncerede bandet deres 'Stiv Kuling'-efterårsturné med 27 koncerter i Danmark fra oktober til december 2022. Dagen inden deres første koncert den 20. oktober aflyste bandet imidlertid den første del af turneen på grund af stress. En måned senere offentliggjorde bandet på deres sociale medier, at de havde fået det bedre, men blev nødt til at aflyse hele efterårsturneen.

17. februar 2023 udgav bandet singlen "All In", hvor den københavnske sanger og rapper Lamin gæsteoptræder, og 31. marts 2023 dukkede kvartetten pludselig op i X-Factor på TV2, hvor de i sæsonfinalen spillede to numre - gennembrudshittet "Juice" og netop "All In" - sammen med popduoen Sigalaz. Sidstnævnte endte på andenpladsen i konkurrencen.

Bandnavn 
Bandets navn stammer fra en liste over fjollede bandnavne, Kjærulf og Buchwald havde skrevet sammen, mens de var på Roskilde Festival.

Bandnavnet kan udtales både med hårdt og blødt tryk på æ.

Diskografi

Album og EP

Singler

Referencer

Eksterne henvisninger 
 

Popgrupper fra Danmark